পুজোয় হাতেবোনা শাড়ির ট্রেন্ড টলিউডে

ওয়েব ডেস্ক: দুর্গাপুজো (Durga Puja 2025) মানেই নতুন পোশাক, সাজগোজ আর আনন্দের উৎসব। প্রতিবারই এই সময়ে শহরের ফ্যাশন ট্রেন্ডে আসে নানান নতুনত্ব। তবে এ বছর টলিউডের (Tollywood) জনপ্রিয় অভিনেত্রীদের ঝোঁক পড়েছে দেশি হাতে বোনা শাড়ির দিকে। প্যান্ডেল হপিং থেকে শুরু করে বিশেষ আড্ডা সবেতেই তাঁরা বেছে নিতে চান ঐতিহ্যের রঙ মেখে থাকা হ্যান্ডলুম শাড়ি।

অভিনেত্রী মধুমিতা সরকার জানান, শাড়ি ছাড়া তাঁর পুজো অসম্পূর্ণ। বিশেষ করে হ্যান্ডলুম শাড়ি তাঁকে দেয় অন্যরকম আবহ। পুজোর দিনগুলোতে আধুনিক পোশাকের থেকে ঐতিহ্যবাহী বাঙালি সাজেই স্বাচ্ছন্দ্যবোধ করেন তিনি। সুস্মিতা চট্টোপাধ্যায় বলেন, “দেশি বয়নশিল্প টিকিয়ে রাখতে হলে হাতে বোনা শাড়ি কেনাই উচিত। পুজোতে নতুন জামা-শাড়ির আনন্দ তো থাকেই, তবে ঐতিহ্যকেও গুরুত্ব দেওয়া জরুরি।”

আরও পড়ুন: অ্যান্টিবায়োটিক্সকে গুডবাই বলে হাতে তুলে নিন এই ৪ খাবার

অন্যদিকে, অনুষারা বিশ্বনাথনের মতে, পুজো মানেই পোশাকে বাঙালিয়ানার ছোঁয়া। হ্যান্ডলুম সেই আবহকে আরও উজ্জ্বল করে তোলে। আরামদায়ক, রঙিন এবং স্টাইলিশ এই শাড়ি প্যান্ডেল পরিক্রমার জন্য সবচেয়ে মানানসই।

ফ্যাশন বিশেষজ্ঞরা মনে করছেন, টলিউড তারকাদের হাতে বোনা শাড়ির প্রতি এই আকর্ষণ শুধু ফ্যাশন স্টেটমেন্ট নয়, বরং দেশীয় সংস্কৃতি ও শিল্পকে তুলে ধরারও প্রচেষ্টা। তাঁদের মতে, পুজোর সময় তারকাদের এই বাছাই তরুণ প্রজন্মকেও অনুপ্রাণিত করবে হ্যান্ডলুম শাড়ি কিনতে। ফলে স্থানীয় তাঁতশিল্পীদের জন্যও এটি হবে এক বড় উৎসাহ।

এইভাবেই পুজোর উৎসবে একদিকে যেমন থাকবে আনন্দ-আড্ডা, অন্যদিকে বাঙালি সংস্কৃতির গর্ব হাতে বোনা শাড়ি হয়ে উঠবে ফ্যাশনের মূল আকর্ষণ।

দেখুন আরও খবর: